Mann skal ha forsøkt å kjøre ned politifolk
Det var like før klokken 2 natt til søndag at politiet ble tipset om at en bil hadde rygget på en annen bil på en bensinstasjon i Grimstad, og deretter stukket fra stedet. Politiet sendte ut en patrulje som etter hvert klarte å spore opp synderen, melder NTB. – Politiet gjorde seg til kjenne, men mannen satte opp farten og kjørte rett mot polititjenestemennene, som måtte hoppe unna, sier operasjonsleder Per Kristian Klausen i Agder politidistrikt til NRK. Politiet klarte å spore opp mannen, men da de kom fram til huset hans, skal han ha nektet å åpne døren. Isteden sprang han opp i andre etasje og hoppet ut av et vindu. Politiet klarte imidlertid å få tak i mannen kort tid etter. – Han er nå siktet for promillekjøring og for å ha stukket fra et trafikkuhell uten å gjøre seg til kjenne, sier operasjonslederen. Mannen ble sendt til sykehus for behandling av skadene, men ble etter hvert utskrevet og satt i arresten.
En 40 år gammel mann skal natt til søndag ha forsøkt å kjøre ned to polititjenestemenn i Grimstad. Mannen ble senere pågrepet etter å ha hoppet ut av et vindu i andre etasje i huset sitt.